Kretingos grafo Tiškevičiaus tiltas

Kretingos grafo Tiškevičiaus tiltas, taip pat Vienuolyno tiltasVienuolyno tiltas kretingosenciklopedija.lt 2018-11-06 – mūrinis automobilių transporto tiltas Kretingoje, Vilniaus gatvėje, kertantis Dopulties upelį (Akmenos kairįjį intaką).Mūrinis tiltas Vilniaus gatvėje Kretingoje limis.lt Priklauso Kretingos bernardinų vienuolyno ir Viešpaties Apreiškimo Švč. Mergelei Marijai bažnyčios statinių kompleksui, paskelbtas regioninės reikšmės inžineriniu paminklu. Tiltas pastatytas 1884 m.

Tilto senovinį mūrą patogu apžvelgti lankant Kretingos Lurdą, stūksantį šalia, Dopulties slėnyje. Šiam tiltui suteiktas grafo Juozapo Tiškevičiaus vardas.Grafo Tiškevičiaus tiltas aplankykkretinga.lt

Tiltas įrengtas virš pusapskritimio tunelio formos pralaidos, sumūrytos iš skaldytų akmenų, su puslankio pavidalo raudonų plytų mūro apvadais. Tilto konstrukciją remia akmens mūro pamatas. Statinio pietvakarių pusėje iš plytų sumūryta skliautinė konstruktyvinė arka. Konstrukciją Vilniaus gatvės pylimo šlaituose apsaugo šoninės betoninės atraminės sienos, stačiakampio plano gelžbetoninė plokštuma pačios gatvės lygyje.

 Istorija 

Prieš daugiau negu 100 metų Kretingą buvo galima skirti į dvi dalis, kurios priklausė vienuolynui ir dvarui. Grafų Tiškevičių šeimos rūpesčiu XX a. pradžioje rekonstruota katalikų bažnyčia ją padidinant, taip pat šeima finansavo ir tilto, sujungusio šias dvi Kretingos dalis, statybą. Tiltas pastatytas 1884 m. Kretingos dvaro savininko grafo Juozapo Tiškevičiaus (1835-1891) lėšomis. Jį statė dvaro samdomi darbininkai, kuriems vadovavo dvaro matininkas Jonas Šostakas ir inžinierius Kietelis. Vykdant darbus nukastas priešais bažnyčią buvęs status kalnas, o skersai Dopulties slėnio supiltas sampilas. Į jį buvo suverčiamas ne tik gruntas, bet ir jaučių kinkiniais atvilkti stambūs rieduliai. Per upelį pastačius tiltą, visas kelias buvęs naujai išgrįstas akmenimis, apsodintas naujomis liepomis, kurios pakeitė išpuvusius medžius. Palei rytinį kelkraštį įrengtas pirmasis mieste šaligatvis, vedęs nuo bernardinų bažnyčios iki dvaro parko. Šaligatvį prižiūrėjo paskirtas sargas, kuris ne tik jį šlavė, bet ir sekė, kad jo negadintų jojantys raiteliai ar važiuojantys vežimai.Kretingos krašto enciklopedija. Vilniaus gatvė

Naujasis tiltas pagerino susisiekimą tarp dvaro ir miesto centro. Per jį Tiškevičių šeima vykdavo į bažnyčią. Tai buvo pirmasis Kretingos mieste mūrinis tiltas. XX amžiuje jis ne kartą rekonstruotas ir paaukštintas.

 Šaltiniai 

Kategorija:Kretinga
Kategorija:Kretingos rajono paveldas
Kategorija:Kretingos rajono tiltai
Kategorija:Lietuvos arkiniai tiltai